Her slår bankraneren til
ARTIKKELEN ER OVER FEM ÅR GAMMEL Politiet jakter på en mann med et karakteristisk skjegg og en stor bandasje på høyre side av halsen etter at den lokale banken i sentrum av Fetsund i Akershus ble ranet torsdag. En person skal ha blitt tatt som gissel, og flere personer skal ha blitt truet i løpet av ettermiddagen. Politiet har fredag offentliggjort en video fra bankens overvåkningskameraer som viser hvordan raneren rolig tar seg inn i banken - før han forsvinner noen minutter senere. Politiet ønsker ikke å gå i detalj om hva som skjer på videoen eller hvor mannen får utlevert ransbyttet. Lensmann Trond Øren bekrefter at raneren truet de ansatte med håndvåpen. – De ble utsatt for en meget alvorlig trussel, og slik politiet vurderer det så har de bankansatte oppført seg ytterst profesjonelt ut fra situasjonen, sier han til VG.Hittil er ingen pågrepet i saken, og politiet har ingen konkrete mistenkte. – Vi mottok en del tips om hvem gjerningsmannen kan være utover kvelden og natten. Dette er tips vi jobber konkret med, i tillegg til den øvrige etterforskningen, sier Øren. Politiet offentliggjør fredag en video fra bankens overvåkningskameraer. De ber om publikums hjelp til å identifisere den væpnede mannen. Gjerningsmannen skal være mellom 35-50 år. Han har nordisk utseende, og snakker østlandsdialekt, ifølge politiet. Han hadde på seg en blå dongeribukse, en blå ullgenser og hvite og svarte Puma-jobbesko. Han bar på en bærepose fra dagligvarekjeden Bunnpris. - Vi jobber med hans bevegelser i etterkant av ranet, og vil i dag fortsette med rundspørring i området, sier Øren.Etter ranet skal mannen først ha truet innehaveren av en lokal pizzarestaurant, like ved banklokalene. – Han la pistolen mot halsen min, og ville ha bilnøklene. Jeg sa at jeg ikke hadde dem, forteller eieren av Fet pizza til VG. Politiet ønsker ikke å kommentere om de har gjort funn av tekniske spor av betydning. Raneren skal ha hatt på seg hansker under ranet. Politiet ønsker heller ikke å kommentere noe rundt et eventuelt ransutbytte, ettersom dette kan være avgjørende informasjon i den videre etterforskningen. Ransekspert Johnny Brenna mener det bare er et spørsmål om tid før raneren av filialen til Trøgstad Sparebank blir tatt. - Dette er et typisk ran som er gjort i affekt, sier Brenna.
Overvåkningsbilder viser hvordan raneren i løpet av få minutter spaserer rolig inn og ut av Trøgstad Sparebank.